SL Uradni list Evropske unije C 70/7

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2016/C 70/04)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„MONTASIO“

EU št: IT-PDO-0117-01380 – 02.10.2015

ZOP ( X ) ZGO ( ) TSG ( )

1. Skupina vložnikov in pravni interes

Ime : Consorzio per la tutela del Formaggio Montasio Naslov : Vicolo Resia, 1/2 33033 Codroipo (UD) ITALIA Tel : +39 0432912052 e-naslov : info@formaggiomontasio.net

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☐ Dokazilo o poreklu — ☒ Metoda proizvodnje — ☐ Povezava — ☐ Označevanje — ☐ Drugo [Navedite.]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Zaradi večje jasnosti bodisi za potrošnika bodisi za prodajne točke je bila dodana trgovinska razvrstitev, s čimer se pregledneje in enotneje opredelijo stopnje zorenja.

Sedanje besedilo: „Sir ‚Montasio‘ se lahko po najmanj 60 dneh zorenja trži v celih hlebcih ali v kosih.“

Spremenjeno besedilo: Sir „Montasio“ se lahko po najmanj 60 dneh zorenja trži v celih hlebcih ali v kosih.

Sir „Montasio“, ki je zorel najmanj 60 dni, se lahko trži z označbo „fresco“ (svež); z označbo „mezzano“ (srednje zrel) se trži sir, ki je zorel najmanj 120 dni; z označbo „stagionato“ (zrel) se trži sir, ki je zorel najmanj 10 mesecev; z označbo „stravecchio“ (zelo zrel) se trži sir, ki je zorel najmanj 18 mesecev.

Metoda proizvodnje

Med pasme, ki se redijo, je bila izrecno dodana uporaba križancev.

Sedanje besedilo: „Glavne pasme, ki se redijo, so bruna alpina, pezzata rossa italiana in pezzata nera“.

Spremenjeno besedilo: „Glavne pasme, ki se redijo na geografskem območju proizvodnje, so rjava, italijanska lisasta in črno-bela ter njihovi križanci“.

V zvezi s krmnimi obroki je bil odstranjen odstotkovni razpon za žita, suho in zeleno krmo ter silažo in določena je bila minimalna vrednost. To proizvajalcem omogoča racionalnejše upravljanje reje, nadzornemu organu pa učinkovitejše preverjanje izpolnjevanja zahtev.

Črtanje največjega odstotka krme v prehrani zlasti omogoča, da se krave na koncu laktacije hranijo tudi le s krmo. To je običajna zootehnična praksa v reji, katere namen je bodisi lažja presušitev bodisi uravnavanje prehrane po zmanjšanih prehranskih potrebah krav po obdobju laktacije.

Sedanje besedilo: „75 do 85 % krme za krave (v bruto masi) sestavljajo žita, suha in zelena krma ter silaža. Preostalih 15 do 25 % (v bruto masi) so koncentrati in beljakovinske pogače. Dovoljena je uporaba mineralnih in vitaminskih dopolnil. Vsaj 60 % krme se pridobiva na geografskem območju.“

Spremenjeno besedilo: „Najmanj 60 % krme za krave (v bruto masi) sestavljajo žita, suha in zelena krma ter silaža. Preostali del sestavljajo koncentrirana krmila in/ali beljakovinske mešanice. Dovoljena je uporaba mineralnih in vitaminskih dopolnil. Vsaj 60 % krme se pridobiva na geografskem območju.“

ENOTNI DOKUMENT

„MONTASIO“

EU št: IT-PDO-0117-01380 – 2.10.2015

ZOP ( X ) ZGO ( )

1. Ime

„Montasio“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Montasio“ je sir iz kravjega mleka s srednje dolgim ali dolgim zorenjem, valjaste oblike z ravnim ali skoraj ravnim obodom in ravnima ali rahlo izbočenima osnovnima ploskvama. Proizvaja se iz nepasteriziranega mleka in izključno na podlagi naravnega mlečnega cepiva ali odobrenih fermentov. Zorenje traja najmanj 60 dni, pri čemer se vsebnost vlage na podlagi vzorcev preveri 10. in 60. dan zorenja. Značilnosti sira z ZOP „Montasio“ morajo biti ob 60. dnevu zorenja naslednje: največja vsebnost vlage: 36,72 % ali manj; vsebnost maščob v suhi snovi: najmanj 40 %; teža: 6 do 8 kg; premer: 30 do 35 cm; obod: največ 8 cm; skorja: gladka, ravna in elastična; testo: kompaktno z nekaj luknjicami; barva: naravna, meji na slamnato rumeno; aroma: značilna; okus: prijeten, pri dolgo zorjenem siru „Montasio“ se nagiba k pikantnemu.

Sir „Montasio“ ZOP, ki je zorel najmanj 60 dni, se lahko trži z označbo „fresco“ (svež), sir, ki je zorel najmanj 120 dni, se lahko trži z označbo „mezzano“ (srednje zrel), sir, ki je zorel najmanj 10 mesecev, se lahko trži z označbo „stagionato“ (zrel), z označbo „stravecchio“ (zelo zrel) pa se lahko trži sir, ki je zorel najmanj 18 mesecev.

3.3 Krma (samo za proizvode živalskega izvora) in surovine (samo za predelane proizvode)

ZOP „Montasio“ se proizvaja iz mleka krav, ki se redijo na območju proizvodnje. Glavne pasme, ki se redijo na geografskem območju proizvodnje, so rjava, italijanska lisasta in črno-bela ter njihovi križanci. Dodajanje konzervansov in toplotna obdelava nista dovoljena, razen hlajenja pri najnižji temperaturi 4 °C.

Najmanj 60 % krme za krave (v bruto masi) sestavljajo žita, suha in zelena krma ter silaža. Preostali del (v bruto masi) sestavljajo koncentrirana krmila in/ali beljakovinske mešanice. Dovoljena je uporaba mineralnih in vitaminskih dopolnil. Vsaj 60 % krme se pridobiva na geografskem območju.

Prepovedana je krma, za katero se v sirarski tradiciji šteje, da zavira usirjenje, kot je krma z močvirnatih zemljišč ali zemljišč ob cestah z gostim prometom. Prav tako niso dovoljeni vrtnine, sadje in ogrščica ter stranski proizvodi iz predelave riža, moke živalskega izvora, industrijska medicirana krma, sveža, mokra ali silirana pesna pulpa, stranski proizvodi iz piva ali destiliranih proizvodov, silirana krma (razen siliranega sena in koruze) in fermentirane snovi iz industrijske predelave sadja, pese, piva in destiliranih proizvodov.

3.4 Posebne faze proizvodnje, ki jih je treba izvajati na opredeljenem geografskem območju

Celoten proizvodni postopek (reja goveda in proizvodnja mleka, usirjanje, obdelava sirnine, oblikovanje, odcejanje, soljenje in zorenje) mora potekati na območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Proizvod se prvotno označi v posebnem modelu, v katerem so navedeni oznaka proizvajalca, kratica pokrajine in datum proizvodnje (leto, mesec, dan). „Znak porekla“ ZOP „Montasio“ sestavlja poševno izpisan izraz „Montasio“, ki je od vrha do dna hlebca zapisan izmenično enkrat običajno, enkrat pa je napis obrnjen na glavo (slika 1).

S to „označbo porekla“ se označi celotna proizvodnja povezanih ali nepovezanih kmetijskih gospodarstev, če je bila pridobljena ob upoštevanju proizvodne specifikacije.

Slika 1

Logotip označbe je sestavljen iz stilizirane velike črke „M“, pod katero je napisano „MONTASIO“. Za ta logotip je treba vedno uporabiti pisavo „Horatio“. Pri tem je treba upoštevati razmerja, kot so razvidna na sliki 2 (na primer 8 cm širine in 6 cm višine).

Slika 2

Kadar celotni postopek proizvodnje – od proizvodnje mleka do minimalnega zorenja 60 dni – poteka na območjih, ki se po veljavni nacionalni zakonodaji štejejo za gorska in ležijo na območju proizvodnje ZOP „Montasio“, je lahko na nalepki sira navedeno „gorski proizvod“. Za to se na obod pritrdi ploščica z navedbo „PDM“, ki pomeni „prodotto della montagna“ (gorski proizvod).

Consorzio per la Tutela del Formaggio Montasio lahko na zahtevo vseh povezanih ali nepovezanih proizvajalcev po predhodni preveritvi z vročim žigom vtisne logotip označbe na za to predvideni del oboda več kot 100 dni zorjenih hlebcev sira „Montasio“ (slika 2).

4. Jedrnata opredelitev geografskega območja

Območje proizvodnje sira z ZOP „Montasio“ obsega: Furlanija – Julijska krajina: celotno ozemlje; Benečija: celotno ozemlje pokrajin Belluno in Treviso ter del ozemlja pokrajin Padova in Benetke, ki je opredeljeno, kakor sledi: „območje od križanja z mejo med pokrajinama Treviso in Padova sledi tej črti do avtoceste Serenissima. Vzdolž te črte poteka do avtocestnega mosta čez reko Brenta, nato sledi rečni strugi do njenega ustja“.

5. Povezava z geografskim območjem

Naravni dejavniki so povezani s podnebnimi razmerami proizvodnega območja, ki ga sestavljajo predvsem gore in podgorska območja, na katerih se še vedno izvaja paša, kar vpliva na kakovost krme za prehrano krav molznic.

„Montasio“ je bil v letih 1773/1775 dodan na cenik mest San Daniele in Videm. To priča o njegovem trženju in dokazuje, da ne gre samo za lokalno proizvodnjo ali proizvodnjo, namenjeno domači porabi. O tesni povezavi sira „Montasio“ z območjem proizvodnje priča tudi velik zagon, ki ga je proizvodnja tega sira dala razvoju zadrug. „Montasio“ in posebna tehnika njegove proizvodnje sta se hitro razširila po Furlaniji in vzhodni Benečiji tako zaradi človeških in strukturnih dejavnikov (kot je uvedba sirarskih zadrug ali ustanovitev šole za sirarske tehnike) – tako da je bilo v šestdesetih letih dejavnih več kot 650 sirarn – kot zaradi samega okolja, v katerem se je ta tehnika najprej razvila.

Kar zadeva značilnosti območja proizvodnje, je bilo za vzhodni del Italije in je še vedno značilno obilno spomladansko in jesensko deževje, ki je ugodno za rast trave in gojenje žit (pšenice in ječmena), ki so osnovna prehrana krav. Sčasoma sta postala pomembna tudi gojenje koruze in njena uporaba kot sveže ali silirane krme. V zadnjem času se je na območju proizvodnje uveljavilo tudi gojenje soje kot beljakovinskega dopolnila.

Glavna značilnost sira „Montasio“ je, da je zelo primeren za srednje dolgo/dolgo zorenje. V ponudbi nacionalnih sirov se „Montasio“ uvršča med srednje trde sire, ker pa lahko zori do 36 mesecev, spada tudi v redko kategorijo dolgo zorjenih trdih sirov.

Značilnost sira „Montasio“ je tudi velikost hlebca.

Poleg tega se je v specifikaciji za ZOP „Montasio“ ohranila prepoved uporabe pasteriziranega mleka, da se tako ohrani čim več bakterij, ki so že naravno v mleku, pridelanem na območju proizvodnje.

Primernost za srednje dolgo/dolgo zorenje je posledica „mehke“ tehnike; uporabijo se namreč majhni odmerki mlečnih fermentov (približno 1 %), temperature dogrevanja so nizke (med 42 in 48 °C), z odcejanjem in stiskanjem dobi sir srednjo čvrstost, vsebnost vlage po dveh mesecih (kar je najkrajši čas za trženje sira) pa je približno 36-odstotna.

Okolje, v katerem se je razvil „Montasio“, ima mikrobiološke značilnosti, ki ustrezajo njegovemu razvoju in razširjenosti. Za sir „Montasio“ je značilna prisotnost termofilne mikrobne flore, zaradi katere je ta proizvod v ponudbi sirov še vedno edinstven in se lahko uživa svež (z najmanj dvema mesecema zorenja, kadar je proizveden iz nepasteriziranega mleka), lahko pa zori tudi več kot 36 mesecev, zato je to proizvod, ki s časom spreminja organoleptične lastnosti, čvrstost, okus in vonj prav zaradi bakterij, ki so naravno prisotne na travnikih/pašnikih in v krmi na območju proizvodnje.

Sir „Montasio“ je po dveh mesecih zorenja dejansko srednje čvrst sir, katerega nežen okus spominja na mleko, iz katerega je izdelan. Z daljšim zorenjem in koncentracijo snovi sir dobi izrazitejši in malce pikanten okus, njegovo testo pa postane čvrstejše in bolj drobljivo.

Z izboljšanjem tehnik reje živali, racionalizacijo gojenja rastlin in uvedbo vedno bolj higienskih načinov molže je bilo čutiti potrebo po obogatitvi mleka z mikroorganizmi, ki pomagajo pri proizvodnji sira „Montasio“, zato se je preizkusila in razširila uporaba mlečnih cepiv in izbranih fermentov (z veliko koki in malo paličastimi bakterijami) iz mleka z območja proizvodnje.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 179, 19.6.2014, str. 17.

(2) UL L 343, 14.12.2012, str. 1.